S-391/2022

1 Mál þetta, sem dómtekið var í dag, var höfðað með ákæru lögreglustjórans á Norðurlandi eystra, dagsettri 7. október 2022, á hcndur M-x-x H-x-x, kt. [...], [...], Akureyri „fyrir eftirtalin umferðar- og vopnalagabrot

I. (Mál nr. [...])

Með því að hafa sunnudagskvöldið 31. júlí 2022 ekið bifreiðinni [...], sviptur ökurétti og undir áhrifum ávana- og fíkniefna, (í blóðsýni sem tekið úr ákærða vegna rannsóknar málsins mældist amfetamín 880 ng/ml.) suður Síðubraut á Akureyri, uns lögreglan stöðvaði akstur hans á eða við Jaðarsíðu.

Telst þetta varða við 1. mgr., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/20019.

II. (Mál nr. [...])

Með því að hafa laugardaginn 3. september 2022, verið með í vörslum sínum hnúajárn en lögreglan fann hnúajárnið í vasa ákærða þegar afskipti voru höfð af honum fyrir utan íþróttahúsið Bogann við Skarðshlíð á Akureyri.

Telst brot þetta varða 1. mgr. og c lið 2. mgr. 30. gr., sbr. 1. mgr. 36. gr. vopnalaga nr. 16/1998, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 99. gr. og 101. gr. nefndra umferðarlaga. Jafnframt er gerð krafa um að hann sæti upptöku á haldlögðum hnúajárnum samkvætm[svo]1. mgr. 37. gr. vopnalaga.”

2 Ákærði sótti ekki þing, þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga með áorðnum breytingum að leggja dóm á málið að ákærða fjarverandi, enda varðar brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar, sem á við í máli þessu. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til refsiákvæða.

3 Ákærði var þann 21. desember 2010 sakfelldur fyrir brot gegn 1. mgr. 106. gr. og 1. mgr. 217. gr. almennra hegningarlaga nr. 19/1940, og dæmdur í fjögurra mánaða fangelsi, skilorðsbundið í þrjú ár. Þann 25. maí 2012 var ákærði dæmdur til greiðslu 300.000 króna í sekt fyrir akstur undir áhrifum áfengis og önnur umferðarlagabrot. Þá var hann sviptur ökurétti í fjögur ár. Þann 7. nóvember 2012 var ákærði aftur dæmdur fyrir brot gegn 1. mgr. 106. gr. almennra hegningarlaga og akstur undir áhrifum áfengis. Skilorðsdómurinn frá 21. desember 2010 var tekinn upp og ákærði dæmdur til að sæta fangelsi í sex mánuði og sviptur ökuréttindum í eitt ár frá 13. júní 2016. Hann fékk reynslulausn í eitt ár af 90 daga eftirstöðvum refsingarinnar 18. febrúar 2018. Þann 18. janúar 2013 var ákærði dæmdur fyrir akstur undir áhrifum áfengis. Um hegningarauka var að ræða og ákærða ekki gerð sérstök refsing en hann var sviptur ökurétti í níu mánuði frá 13. júní 2017. Þá gerði ákærði sátt um greiðslu 100.000 króna sektar fyrir akstur sviptur ökurétti þann 2. október 2013. Þann 25. janúar 2018 var ákærði dæmdur fyrir brot gegn 1. mgr. 217. gr. almennra hegningarlaga, barnaverndarlögum og fyrir að aka sviptur ökurétti. Hann var dæmdur til að sæta fangelsi í fjóra mánuði en af þeim voru tveir mánuðir skilorðsbundnir í þrjú ár. Hann lauk afplánun óskilorðsbundins hluta dómsins 19. apríl 2018. Þann 5. febrúar 2019 hlaut ákærði dóm fyrir brot gegn valdstjórninni. Var þar um að ræða hegningarauka við dóminn frá 25. janúar 2018. Var skilorðshluti þess dóms tekinn upp, sem og eftirstöðvar refsingar samkvæmt dómi frá 7. nóvember 2012 og refsing ákveðin fangelsi í sex mánuði, bundin skilorði í þrjú ár. Þann 30. september 2021 var ákærði sakfelldur fyrir að hafa ekið bifreið undir áhrifum fíkniefna án þess að hafa öðlast ökurétt. Var refsing ákveðin sekt að fjárhæð 1.035.000 krónur og ákærði sviptur ökurétti í 3 ár og 9 mánuði frá 15. október 2021. Höfðu eldri dómar ákærða vegna aksturs undir áhrifum áfengis og aksturs sviptur ökurétti ekki áhrif við ákvörðun refsingar. Þann 7. febrúar 2022 var ákærði sakfelldur fyrir að hafa ekið bifreið undir áhrifum fíkniefna án þess að hafa öðlast ökurétt. Var refsing ákveðin sekt að fjárhæð 240.000 krónur og ákærði sviptur ökurétti í 9 mánuði frá 15. júlí 2025. Höfðu eldri dómar ákærða vegna aksturs undir áhrifum áfengis og aksturs sviptur ökurétti ekki áhrif við ákvörðun refsingar. Með broti sínu nú hefur ákærði gerst sekur um akstur sviptur ökurétti í þriðja sinn. Ber því samkvæmt dómvenju að dæma hann til óskilorðsbundins fangelsis. Þá hefur ákærði ítrekað gerst sekur um akstur undir áhrifum áfengis- og vímuefna. Þykir refsing ákærða hæfilega ákveðin fangelsi í 45 daga.

4 Með vísan til 99. gr. og 101. gr. nefndra umferðarlaga nr. 77/2019 ber að svipta ákærða ökurétti í 3 árfrá 15. apríl 2026.

5 Að kröfu ákæruvaldsins skal ákærði sæta upptöku á haldlögðum hnúajárnum samkvæmt 1. mgr. 37. gr. vopnalaga.

6 Að kröfu ákæruvaldsins og með vísan til dómsniðurstöðu verður ákærða gert að greiða sakarkostnað eins og í dómsorði greinir.

H-kk-nf J-kk-nf héraðsdómari kveður upp dóm þennan.

Dómsorð:

Ákærði, M-x-x H-x-x, sæti fangelsi í 45 daga.

Ákærði er sviptur ökurétti í 3 ár frá 15. apríl 2026 að telja.

Haldlögð hnúajárn eru gerð upptæk til ríkissjóðs.

Ákærði greiði 140.907 krónur í sakarkostnað.